सुतले रही कि फोन बाजि उठल । गामसँ बाबूक फोन छलै । एतेक भोर आ बाबूक फोन ? कोनो अर्थ नै लागि सकल । फोन उठेलहुँ । हमरा हैलो कहैसँ पूर्वे बाबूक थरथराइत आवाज कानमे गूँजि उठल- बौआ जल्दी गाड़ी पकड़ि लए । माएक मोन बड खराब छह । लास्ट स्टेज. . . कोनो चान्स नै . . . अपन मुँह देखा दहक ।
 हमर छाति उठि-उठि बजरऽ लागल । चट दऽ अपन मैनेजरकेँ फोन कऽ छुट्टी माँगलियै । ओम्हरसँ और बेसीए नुनछराएन जबाब भेटल- अगिला एक मास धरि छुट्टी नै भेटत । काजक ओभर लोड छै । " बड गिड़गिड़ेलियै । अपन परिस्थिति कहलियै, मुदा ओ नै मानलक । आइ हमरा अनुभव भऽ रहल अछि जे आब लोक संवेदानहीन भेल जा रहल छै । काजक आगू दुनियादारी बिसरि गेल छै । ओनाहितो ई मशीनी दिनचर्या आ औद्योगिक युगक देन छै । आखिर मशीनमे संवेदना तऽ नहिञे ने होइ छै ? 